Man beken skuld op Normandien-plaasmoordeGlen en Vida Rafferty (Foto: Facebook) ’n 33-jarige man het skuld beken op die dubbelmoord op die bekende egpaar Glen en Vida Rafferty op hul plaas in die omgewing van Normandien naby Newcastle in KwaZulu-Natal. Sizwe Tell Zwane is Woensdag twee keer 25 jaar tronkstraf opgelê vir die moord op Glen (63) en Vida (60) in Augustus verlede jaar. Zwane is ook ’n verdere tien jaar tronkstraf opgelê op een aanklagte van roof. Die vonnisse sal gelyklopend uitgedien word. Maroela Media het vroeër berig die Rafferty-egpaar se liggame is op 30 Augustus verlede jaar vroegoggend buite hul plaashuis aangetref. Hulle is die vorige aand koelbloedig doodgeskiet nadat hulle van Newcastle tuisgekom het. Een van hul honde is ook tydens die aanval doodgeskiet. Brig. Jay Naicker, woordvoerder van die polisie in KwaZulu-Natal, het Donderdag gesê speurders van die provinsiale eenheid vir georganiseerde misdaad het Zwane op 12 Februarie in hegtenis geneem in verband met die moorde. Hy is Woensdag in die hooggeregshof in Pietermaritzburg skuldig bevind en gevonnis nadat hy skuld beken het. Zwane is die derde verdagte om in hegtenis geneem te word vir die dubbelplaasmoord. Sy twee medebeskuldigdes is op 15 Oktober verlede jaar reeds in hegtenis geneem en is verhoorafwagtend. Volgens Naicker kan die moontlikheid van nog inhegtenisnemings nie uitgesluit word nie. Die waarnemende polisiekommissaris in KwaZulu-Natal, genl.maj. Thulani Gonya, het die skuldigbevinding en vonnis verwelkom. “Ons wil die ondersoekbeamptes wat die saak sedert Augustus verlede jaar noukeurig ondersoek het, loof. Hulle het deurgedruk met die ondersoek en bly daartoe verbind om te verseker dat al die oortreders uiteindelik agter tralies is.”